b'\n_START_ARTICLE_\nKirkebog\n_START_SECTION_\nHistorie\n_START_PARAGRAPH_\nIndholdet har varieret en del igennem tiderne. De allerf\xc3\xb8rste kirkeb\xc3\xb8ger blev startet i 1500-tallet. I 1645 blev f\xc3\xb8relsen af kirkeb\xc3\xb8ger p\xc3\xa5budt ved lov. Loven fastsatte dog ingen detaljerede regler om, hvordan kirkeb\xc3\xb8gerne skulle f\xc3\xb8res. Derfor er der stor variation i indholdet af de tidlige kirkeb\xc3\xb8ger. I de fleste tilf\xc3\xa6lde blev kirkeb\xc3\xb8gerne kun f\xc3\xb8rt i et eksemplar. Derfor er de i mange tilf\xc3\xa6lde g\xc3\xa5et tabt pga. d\xc3\xa5rlige opbevaringsforhold, pr\xc3\xa6steg\xc3\xa5rdsbrande m.v._NEWLINE_I 1813 blev det bestemt, at kirkeb\xc3\xb8gerne i fremtiden skulle f\xc3\xb8res i to eksemplarer, hovedministerialbogen og kontraministerialbogen. Samtidig blev det bestemt, at de skulle f\xc3\xb8res i fortrykte protokoller. Fra denne tid er kirkeb\xc3\xb8gerne derfor bevaret i alle sogne (p\xc3\xa5n\xc3\xa6r et enkelt)._NEWLINE_Kirkebogsf\xc3\xb8rsel og personregistrering er stadig en af Folkekirkens vigtigste administrative opgaver. Dog f\xc3\xb8res der ikke l\xc3\xa6ngere kirkebog med pen og bl\xc3\xa6k. Kirkebogen er nu blevet digital - fra 2002/2003 under navnet Den Ny Kirkebog og siden 2007 tillige under navnet Personregistrering eller bare Person som den seneste almene betegnelse._NEWLINE_10 af de 11 anerkendte trossamfund (anerkendt f\xc3\xb8r 1968) i Danmark f\xc3\xb8rer dog stadig h\xc3\xa5ndskrevne ministerialb\xc3\xb8ger med juridisk gyldighed. Baptistkirken i Danmark f\xc3\xb8rte fra 1952 og frem til 30. juni 2013 deres egne ministerialb\xc3\xb8ger, men har som det eneste af de anerkendte trossamfund fravalgt deres ret til at f\xc3\xb8re egne kirkeb\xc3\xb8ger. Baptistkirkens ministerialb\xc3\xb8ger ajourf\xc3\xb8res fra 1. juli 2013 af Statens Arkiver, ligesom udskrifter og attester fra disse skal rekvireres sammesteds fra.\n_START_SECTION_\nAnvendelse\n_START_PARAGRAPH_\nKirkeb\xc3\xb8ger er en af de vigtigste kilder til sl\xc3\xa6gtsforskning._NEWLINE_Kirkeb\xc3\xb8gerne skal efter endt brug i sognet afleveres til landsarkivet. Alle hovedministerialb\xc3\xb8ger f\xc3\xb8r 1891 er afleveret. Hovedministerialb\xc3\xb8ger for tiden efter 1891 skal afleveres til landsarkivet senest 100 \xc3\xa5r efter, at bogen er udskrevet. Med indf\xc3\xb8relsen af den nye kirkebog i 2003 bortfaldt f\xc3\xb8ringen af kontraministerialb\xc3\xb8gerne. Derfor er alle kontraministerialb\xc3\xb8ger nu afleveret._NEWLINE_If\xc3\xb8lge arkivloven er kirkeb\xc3\xb8ger, som er afleveret til landsarkiverne frit tilg\xc3\xa6ngelige efter 50 \xc3\xa5r. Begravelsesregistrene er dog tilg\xc3\xa6ngelige allerede efter 10 \xc3\xa5r._NEWLINE_Alle kirkeb\xc3\xb8ger f\xc3\xb8r 1891 er affotograferet og findes p\xc3\xa5 microfiche. Disse microfiche findes p\xc3\xa5 alle Statens Arkivers l\xc3\xa6sesale og i st\xc3\xb8rre eller mindre omfang p\xc3\xa5 mange lokalarkiver. Derudover er det muligt, at k\xc3\xb8be dem hos Statens Arkivers Filmningscenter i Viborg. Nyere kirkeb\xc3\xb8ger skal ses i original p\xc3\xa5 det landsarkiv, hvor de h\xc3\xb8rer til._NEWLINE_I 2002 begyndte Statens Arkiver p\xc3\xa5 grundlag af en s\xc3\xa6rbevilling, at digitalisere de \xc3\xa6ldre kirkeb\xc3\xb8ger. I forbindelse med dette projekt indscannes alle kirkeb\xc3\xb8ger fra f\xc3\xb8r 1891. Indscanningen sker fra microfiche i sort/hvid, og de indscannede billeder g\xc3\xb8res tilg\xc3\xa6ngelige p\xc3\xa5 Arkivalieronline.dk. Projektet omkring indscanning frem til 1891 og tilg\xc3\xa6ngeligg\xc3\xb8relse blev afsluttet i september 2006, herefter startede et nyt projekt som blev afsluttet i 2013 med at alle kirkeb\xc3\xb8ger frem til omkring 1960-1969 var blevet scannet og gjort tilg\xc3\xa6ngelige._NEWLINE_I forbindelse med scanningerne fra Statens Arkiver, ogs\xc3\xa5 af andre arkivalier end kirkeb\xc3\xb8ger, er frivillige begyndt at indtaste de gamle kilder p\xc3\xa5 computere, s\xc3\xa5 de igennem databaser kan g\xc3\xb8res s\xc3\xb8gbare. Hos Dansk Data Arkiv og Danish Family Search er det muligt at s\xc3\xb8ge i blandt andet indtastede kirkeb\xc3\xb8ger, det er dog langt fra alle b\xc3\xb8ger som endnu er indtastet.'